Dr. Hook
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Dr. Hook var et amerikansk band som først spilte rootsmusikk med morsomme tekster, men som fra midten av 1970-tallet gikk over til en mer polert popstil som skaffet dem enda mer suksess.
Dr. Hook and the Medicine Show De ble dannet i Union City i 1968 av vokalisten og gitaristen Ray Sawyer (1937–2018), vokalisten og bassisten Dennis Locorriere (født 1949), keyboardisten Billy Francis (1942–2010), steelgitaristen og vokalisten George Cummings (født 1938) og trommeslageren Jay David (født 1942). Sawyer mistet høyre øye i en bilulykke og ble kalt Dr. Hook fordi hans øyelapp minnet folk om kaptein Krok. Han og Locorriere hadde ganske like sangstemmer, men det var Locorriere som sang de fleste hitene.Bandet kalte seg først Dr. Hook and the Medicine Show, spilte rootsmusikk med morsomme tekster og fikk USA-hits med to sanger skrevet av Shel Silverstein: Sylvia's Mother (1972) og The Cover Of Rolling Stone (1973). De ble utvidet i etterkant av debutalbumet Doctor Hook And The Medicine Show (1972) med gitaristen Rik Elswit (født 1945) og bassisten Jance Garfat (født 1944). John Wolters (1945–1997) overtok trommene i 1973. Gjennombrudd i Norge Dårlig albumsalg bidro til at bandet gikk konkurs i 1974. Året etter forkortet de navnet til Dr. Hook, utga albumet Bankrupt (1975) og satset på ballader og polert pop. En følsom versjon av Sam Cookes Only Sixteen ble en stor hit i USA og Norge i 1976. A Little Bit More fra samme år tilbrakte over ett år på VG-lista og solgte kjempegodt i Storbritannia, hvor tittelkuttet, Locorrieres If Not You og More Like The Movies ble Topp 20-hits.Dr. Hook ble utvidet i 1977 med enda en gitarist, Bob «Willard» Henke (født 1951). Walk Right In (1977) og Sexy Eyes (1980) ble store hits i Norge og i andre land, sammen med Sharing The Night Together (1978), When You're In Love With A Beautiful Woman (1979) og Better Love Next Time (1979). Oppløsning Gruppa ble oppløst i 1985, men Sawyer hadde fra 1987 til 2015 sin egen versjon, Dr. Hook featuring Ray Sawyer, og Locorriere har siden 1996 turnert hyppig med gamle hits blandet med sine nye sanger fra egne soloalbum. Etter at Sawyer la opp i 2015, har Locorriere brukt Dr. Hook som artistnavn. Les mer i Store norske leksikon roots popmusikk Eksterne lenker Dennis Locorriere